ชาวเมียนมาร่วม ‘ปฏิวัติเงียบ’ ในวันครบรอบ 1 ปีรัฐประหาร
Residents urged to stay home and businesses to close to protest February 1, 2021 overthrow of Aung San Suu Kyi’s government 
WASHINGTON — นักรณรงค์เมียนมากระตุ้นให้ประชาชนอยู่แต่ภายในบ้านและขอให้ร้านค้าต่าง ๆ ปิดบริการในวันที่ 1 กุมภาพันธ์ เพื่อแสดงพลังต่อต้านการก่อรัฐประหารโดยกองทัพเมียนมา ขณะที่รัฐบาลทหารขู่ว่าจะยึดกิจการและจับกุมทุกคนที่เข้าร่วมในการปฏิวัติเงียบครั้งนี้ สำนักข่าวเอพีรายงานว่า ตั้งแต่สัปดาห์ที่แล้วมีประชาชนถูกจับกุมอย่างน้อย 58 คนทั่วประเทศ หลังจากที่มีการเคลื่อนไหวในโลกออนไลน์ก่อนวันครบรอบ 1 ปีการรัฐประหาร องค์กร Assistance Association of Political Prisoners รายงานว่า ในช่วง 1 ปีที่ผ่านมา มีประชาชนเมียนมาเสียชีวิตจากความรุนแรงและการปราบปรามของกองทัพเมียนมาแล้วอย่างน้อย 1,500 คน และเมื่อวันจันทร์ พลเอกมิน อ่อง หล่าย ผู้นำรัฐบาลทหารเมียนมา สั่งขยายเวลาการประกาศสภาวะฉุกเฉินออกไปอีก 6 เดือน เจ้าหน้าที่ด้านกฎหมายของเมียนมาซึ่งไม่เปิดเผยชื่อ กล่าวว่า นางซู จี ถูกกล่าวหาว่าใช้อิทธิพลต่อคณะกรรมการการเลือกตั้งของเมียนมา ในการชี้นำผลการเลือกตั้งเมื่อเดือนพฤศจิกายน ปีค.ศ. 2020 ซึ่งพรรคสันนิบาตแห่งชาติเพื่อประชาธิปไตย หรือ NLD ที่นางซู จี เป็นหัวหน้าพรรค ได้รับชัยชนะอย่างถล่มทลาย นอกจากนางซู จี แล้ว อดีตประธานาธิบดีวิน มินต์ และอดีตรัฐมนตรีประจำสำนักงานประธานาธิบดีเมียนมา มิน ตู ต่างตกเป็นจำเลยร่วมในคดีนี้ด้วย โดยคณะกรรมการการเลือกตั้งเป็นผู้ยื่นฟ้องต่อนางซู จี และอดีตผู้นำรัฐบาลพลเรือนเมียนมา เมื่อเดือนพฤศจิกายนปีที่แล้ว การพิจารณาคดีนี้จะมีขึ้นในกรุงเนปิดอว์ โดยมีโทษสูงสุดคือจำคุก 3 ปี และอาจถูกยุบพรรคด้วย นั่นหมายความว่าหากศาลตัดสินว่ามีความผิดจริง นางซู จี และพรรค NLD จะไม่สามารถลงแข่งขันในการเลือกตั้งครั้งหน้าได้ซึ่งทางรัฐบาลทหารระบุว่าจะมีขึ้นในปี 2023 ก่อนหน้านี้ ทางซู จี ถูกศาลตัดสินจำคุกไปแล้ว 6 ปี จากความผิดในข้อหามีอุปกรณ์สื่อสารไว้ในครอบครองอย่างผิดกฎหมาย และละเมิดมาตรการควบคุมการระบาดของโควิด-19